Зыгъэпсэхугъуэ махуэм
ЖыIэгъуэхэр
Сыт лъагагъым и къежьапIэр?
Гуауэм Iумыуам гуапэр зищIысыр ищIэнукъым.
Щэхур хуэму зекIуэурэ псом я дежи нос.
Акъылыр щытхуримыкъум и деж къарур Iуэхум къыхохьэ.
ФIы пщIамэ, Iейм щыгугъ.
Зи акъылыр куум и псалъэр кIэщIщи, зи псалъэр кIэщIым и акъылыр куущ.
И къулыкъукIэ яIэт пэтми, и акъылкIэ яхуэIэтыртэкъым.
Дыщэ здэщыIэм, дыжьыным щищIэн щыIэкъым.
Уи япэкIэ умыплъэу лъэбакъуи умыч.
ГушыIэ здэщымыIэ Iэнэм щысыгъуейщ.
Нэхъыжьым жиIэм емыдэIуэфым, нэхъыщIи къигъэдэIуэфынукъым.
Дуней жэнэтым ухуеймэ, зэгурыIуэ здэщыIэ къэлъыхъуэ.
Сыт хуэдэ лъагагъми и къежьапIэр щIылъэращ.
КIурашын Алий.
ХьэтIохъущыкъуей къуажэ.
ГушыIэхэр
Уафэри, дыгъэри, вагъуэхэри
ЩIалэм нэIуасэ хуэхъуа хъыджэбзым жреIэ:
— Уэ щхьэкIэ сэ сымыщIэн щыIэкъым: мо уафэри, дыгъэри, вагъуэхэри тыгъэ пхуэсщIынщ.
— Сыт, ахъшэ лъэпкъ уимыIэу ара?
Баз дызэпигъэхьэ
ЕджапIэ нэхъыщхьэм и бжэIупэм гузавэу Iут лIым и къуэм экзаменыр езыгъэтыну профессорыр щилъагъум, бгъэдохьэ:
— Уэлэхьи, уи предметыр си щIалэм апхуэдизкIэ къогугъуэкIри, си фIэщ мыхъу хуэтыну.
— Баз дызэпигъэхьэ сом мин 20-кIэ, ар абы хуэтынущ, — жеIэ профессорым.
Абы жиIэр пщIэрэ?
Тыкуэнтетымрэ щэхуакIуэмрэ зэфIэнауэ директорыр къабгъэдохьэ:
— Мыбы щхьэ пхъашэу уепсалъэрэ? — зыхуегъазэ директорым тыкуэнтетым. — ЩэхуакIуэр сытым дежи захуэщ.
— Абы жиIэр пщIэрэ уэ?
— Сыт?
— Тыкуэныр зейри щылажьэу хъуари фыдыгъуакIуэщ, жи.
Псалъэжьхэр
ФIым фIы къешэ
Щхьэж и зекIуапIэ и кIуэдыжыпIэщ.
ЦIыхум уахэмыхьэри укъамылъхури зыщ.
Iугъуэм сыхокI жыпIэу мафIэм зыхыумыдзэ.
ФIым фIы къешэ.
И Iэгу и Iэнэщ.
Хэплъыхь Iыхьэншэщ.
Зэманым декIур лIыфIщ.
И псалъэ тIэужыIэкъым, и жыIэ тIэуIуатэкъым.
БжэщхьэIум нэмысар хьэдрыхэ ноIус.
«Довэ», — жи аргъуейм, вым и бжьакъуэм тесу.
Псы икIыпIэм унэмысу уи кIэр умыIэт.
Бгъащхъуэ гушхуар жьындум Iууэри ишхащ.
ФIэщхъуныгъэ хущхъуэгъуэ хэлъщ.
Лъэпкъ шхыныгъуэхэр
ЩIэрыкIуэ упщIэта
ЩIэрыкIуэри жэгундэ плъыжьри псы щIыIэкIэ ятхьэщI. Жэгундэр яу-къэбз, щIэрыкIуэр яукъэбзыркъым. ЩIэрыкIуэри жэгундэри щимэу, бжьыныщхьэ укъэбзар мазэ ныкъуэм ещхьу пIащIэ цIыкIуурэ яупщIатэ. А псори хьэкъущыкъу мыулъийм иралъхьэри фIыуэ зэIащIэ, шатэ хакIэри зэ зэIащIэж. ЩхьэтепIэ тепIауэ дакъикъэ 15-20-кIэ щIыIапIэм щIагъэтщ, нэхъ зэхэшыпсыхьын щхьэкIэ. Iэнэм тепщэчкIэ трагъэувэ. ЩIакхъуэ е лэкъум дашх.
Мы шхыныгъуэр хуабжьу сэбэп яхуохъу жьэн уз, фошыгъу уз зиIэхэм, щIыIэ зыхыхьахэм.
Халъхьэхэр (цIыхуиплI Iыхьэ): щIэрыкIуэу — г 500, жэгундэ плъыжьу — г 400, бжьыныщхьэ упщIэтауэ — г 100, шатэу — узыхуейм хуэдиз.
КIапэ дагъэкIэ гъэжьа кIэртIоф
КIэртIофыр IупщIэурэ яупщIатэ, шыгъу хадзэри зэIащIэ, иужькIэ Iэнэ гъущэм тракIутэри ягъэ- жэпхъ. кIапэ дагъэр тебэкIэ ягъэткIу, абы кIэртIоф жэпхъар халъхьэ, тебащхьэр трапIэри мафIэ иным тету зэIамыщIэу дакъикъи 4-5 хуэдизкIэ ягъажьэ, зы лъэныкъуэр тхъуэплъ дахэ хъуху. ИтIанэ, мафIэр щабэ дыдэ ящIри, зы дакъикъэ хуэдизкIэ ягъажьэ. Тебащхьэр трахри, кIэртIофыр зэрагъэдзэкI (кIэртIоф жьахэр езыхэр зэкIэрыпщIэжауэ щытын хуейщ). КIэртIоф зэгъэдзэкIам шыбжий сыр траудэ, тебащхьэр трапIэжри мафIэ иным тету ягъажьэ дакъикъи 4 хуэдизкIэ. МафIэр щабэ дыдэ ящIыжри, зы дакъикъэ хуэдизкIэ ягъажьэ.
КIэртIоф жьар зэIащIэри тепщэчым иралъхьэ. ПIас-тэ хуабэ щIыгъуу пщтыру яшх. Шэ хуабэ трафыхьыж.
Халъхьэхэр (зы цIыху Iыхьэ): кIэртIоф укъэбзауэ — г 200, кIапэ дагъэу — г 50, шыгъуу, шыбжий сыр хьэжауэ — узыхуейм хуэдиз.
«Адыгэ шхыныгъуэхэр» тхылъым къитхыжащ.
Нартхэм санэ ягъэхьэзыр. Сурэтыр ПэтIуащIэ Феликс ищIащ.
Бжьэхэр
Псысэ
Ди хьэблэдэс дадэрэ нанэрэ зымыцIыху къуажэми абы къедза Iэгъуэблагъэми щыбгъуэтынутэкъым. Абыхэм я гъащIэми я псэукIэми теухуа хъыбархэр жыжьэ щызэлъащIысат. Бегъымбар фIэкIа пщIэнтэкъым ахэр: фIым къызэрыхуигъэщIар хьэкъыу япхыкIауэ, цIыкIуми инми я гуапэ ящIу псэуныр абыхэм я дежкIэ насыпышхуэт. Нэху къекIахэмэ, зыгуэрым Iуэхутхьэбзэ хуамыщIауэ тIысу шхэнутэкъым. ЦIыхухэм яхуэгуапэныращ а тIур дунейм къыщIытехьари щIытетри жыпIэнт. Жыг хадэшхуэ ягъэкIауэ яIэт, зипэ-зипэкIэ пхъэщхьэмыщхьэ жыг лIэужьыгъуэу абы имыт умыгъуэтын жыхуаIэм хуэдэу.
БалийIэрысэ нэхъ пасэ дыдэхэм закъуэтIакъуэ хэхъукIын зэрыщIадзэу хьэблэр а угъурлитIым я шыгъуэгум иужьгъэрти, а жыг хадэр езыхэм яй дыдэ фIэкIа умыщIэну, къакъэ-пщIыпщIхэу итт абы.
Бжьыхьэр хэкIуэтапэу пхъэщхьэмыщхьэ нэхъ кIасэ дыдэр кърахьэлIэжыхуи зы махуи нэщI хъуртэкъым а лъапсэр. Апхуэдэу ахэр зэрыцIыху кIуапIэр егъэлеяуэ я гуапэ хъурт дадэрэ нанэрэ, сыту жыпIэмэ, а тIум я IэдакъэщIэкIыр къанэ щымыIэу хьэблэ сабийм яйуэт зэрабжыр. Абы къыхэкIкIи а хадэм ихьэну мурад зыщIа игъащIэм къагъэувыIакъым. ПлъакIуэ куэди къакIуэрт дадэрэ нанэрэ я деж. Жыг баринэ дахэхэр, къабзэу зэрахьэ жыг лъабжьэхэр къызэпаплъыхьу, ягъэщIагъуэу жыжьэ къикIахэри къекIуэкIа гъунэгъухэри щызэблэкIырт…
— Адэ и щхьэкIэ дыдэм нэс фыдэмыкIуей, къудамэхэр лантIэщ, фаIыгъынкъым, фыкъехуэхынщ, — жаIэу хадэм итт ахэр. — МыIэрысэ тхъуэплъышхуэхэри, балий фIыцIэхэри, кхъужь хъуахэри, шэфтал IэфIхэри, мэ гуакIуэ къызыпих хуэрэджэхэри, къыпцIэхэри, санэ фIыцIэхэри жызум пIащэшхуэхэри — пхъэщхьэмыщхьэ псори фэ угъурлы цIыкIухэращ къыщIыпыкIэр… Къыпыфч, фшхы, ауэ ахэр зыпыт къудамэхэр къыгуэвмыщIыкI, етIанэгъи фыхуеижынущ а жыгхэм.
Бжьыхьэ кIасэу зэгуэрым дадэ мэз кIуа-ти, сыт щыгъуи пщIий къызыщIищыпы-кIыу щыта бжей жыг IэплIакIуэшхуэр зыкIэрыт дыгъэмыхъуэ лъэныкъуэмкIэ нэкIум кIэрыхьащ. Илъэсищэм щIигъу ныбжь зиIэ бжеижьыр жыжьаплъэу дадэ къицIыхужат. ПщIий бэгъуа къищыпауэ, къэпыщхьэр щыщхьэщипхыкIыжым, бжьэ ву макъ лIыжьым и тхьэкIумэм къиIуащ. Жыгым дэплъейри, пшэ фIыцIэм хуэдэу жыгыщхьэм бжьэхэр щызэрызехьэу къилъэгъуащ.
— Фо къэзгъуэта си гугъэщ, — жиIэурэ дадэ жыгым бгъэдыхьэри, зэрыдэкIуеину Iэмал къилъыхъуэу щIидзащ.
Жыгышхуэм и щхьэкIэ баринэу къудамэхэр щызэхэкIым унэсыхункIэ лъэдийм убыдыпIэ хъун зыри теттэкъым. Ар фэндырэшхуэм хуэдэу зэпэхъурейуэ IэплIакIуэу щытт. Къэнэмэт дадэ джыдэр шыдыгум кърихри, къудамэ куэду тету зы жыг цIыкIу къигъэуащ. Къудамэхэр, пкIэлъейм ещхьу теувапIэ зэрищIынум хуэдэу, къытринэурэ жыгыр къиухъуэнщIыхьри, бжейм ириупсеящ. ПкIэлъейм хуэдэу теувэурэ дадэ бжей жыгышхуэм дэкIуеящ. Абы и къудамэхэр къыщежьэм деж унэ лъэгум ещхьу джафэт, къудамэ зэхуакухэмкIэ удэкI, къыщыпкIухь хъуну Iэхуитлъэхуитт.
Бжьэхэри зэрызехьэрт. Зэм жыг щхьэ-кIэм зыщаIэтырт, зэми пшэ гуэрэным хуэдэу зэрыIыгъыу къелъэхъшэхыжырт.
Дадэ къудамэ зэхуакухэмкIэ дэкIыурэ жыгыщхьэр къызэхикIухьа щхьэкIэ, жыг ку гъуани фо щIыпIи щигъуэтакъым. Бжьэхэри асыхьэту жыгым щхьэщыкIуэтыжри бзэхыжащ.
— Ярэби, бжьэхэм мыбы фо щамыгъэтIылъамэ, мыр щхьэ кIуапIэ ящIа? Къысхуэгъуэтыркъым, ахъумэ мыбы фо щыIэн хуейщ, — егупсысурэ жыгыщхьэм зыщиплъыхьа щхьэкIэ, сыт имыщIэми зыри къыхуэгъуэтакъым.
Жыгым къыщехыжым къецIэнтхъуэхыу къыщыхъурти, зы къудамэ цIыкIу епхъуащ. Ар иIыгъыурэ, Къэнэмэт щIым къызэрытеувэжу къудамэ цIыкIур къыгуэщIыкIащ. Абдежым къыщыщIидзэри Iуданэм хуэдэу псыгъуэу, псы къежэх хъуащ бжейм.
Дадэ и Iэгур щIиубыдэри, псы IэмыщIэ зэхуихьэсащ. Ар нэпсым хуэдэу къабзэт.
— Ярэби, мы жыгым щхьэ псы къижрэ? Е гъатхэу жыгым щIэт псыр щыкуэд зэманкъым… Сыту пIэрэ мыр? Е жыгым сегуэуэщауэ пIэрэ?… Тхьэм къысхуигъэгъу, лей есхыну си мурадакъым, — гупсысэурэ псы IэмыщIэр и жьэм хуихьри и бзэгур хищIащ. Аргуэру и IэмыщIэр щIиубыдэри псыр из ищIащ. Ари ирифащ. Зэрыхъуар имыщIэу, дадэ и Iэпкълъэпкъым къару гуэр къыхыхьащ. Нэхъ щIалэ, нэхъ бланэ хъужауэ къыфIэщIым къыщымынэу, и нэ набгъэ хъуахэри къэжаныжащ.
— Мыр сыт телъыджэ! Мыр пэжу пIэрэ хьэмэрэ къысщыхъурэ? — игъэщIагъуэу етIысэхащ.
Пэжт дадэ и нэхэр жан зэрыхъужар. Абы къищтэ тхьэмпэхэр налъэ-налъэурэ зэрызэхэлъыр илъагъурт.
— Псыр иджыри къежэхыу пIэрэ? — жиIэу жыгым щыдэплъейм, псыр къижыжыртэкъым.
ПщIий къищыпари джыдэ цIыкIури къищтэжщ, ахэр шыдыгум иригъэзэгъэжри, дадэ унэм къэкIуэжащ. Къэхъуар фызыжьым хуиIуэта щхьэкIэ, и фIэщ хуэщIакъым. Ауэ дадэ, и нэхэр жан зэрыхъужам и щыхьэту, нанэ мастэ хузэфIищIэу бгъэдэсащ.
— Сэри сышэ абы, дегъэплъ, си нэхэми ар сэбэп хуэхъуну пIэрэ? — лъэIуащ нанэ.
— Мэз уздэсшэу жылэм сыкъалъагъумэ, емыкIу сыкъащIыныщ, накIуэ, кIэху къимыщI щIыкIэ дыдэкIынщ, — жери нанэ шыдыгум иригъэтIысхьэри дадэ иришэжьащ.
Бжейм къыпыткIу псыр яIухуа нэужь, дадэрэ нанэрэ занщIэу къэщIэлэжащ. А тIур зэщогуфIыкI, къэхъуар я фIэщ мыхъуу ягъэщIагъуэри щысщ, ауэ пэжщ къэхъуар — ахэр щIалэ хъужат…
НысащIэмрэ щауэмрэ зэбгъэдэсщ, зызэщамыгъэнщIу.
— Мы жылэм дыдэсыж хъунукъым дэ, — жиIащ щауэм.
— Сэри абы сегупсысат, — диIыгъащ нысащIэм.
— ЕмыкIущ, дыкъэщIэлэжауэ цIыхум дыкъалъагъумэ.
Ар я щхьэусыгъуэу а тIур Iэпхъуащ… Зы зэман зэ, илъэс Iэджэ дэкIа нэужь, жьыхуегъэзэкI хъууэ гу щылъатэм, ар я хьэдрыхэ щэхути, зыми жрамыIэу икIи ирамыгъащIэу жыгыжьым деж трагъэзащ. КъудамапIэм деж псыр къыщыщиудри, къыпыткIуу щIидзащ. ЛIыжьымрэ фызыжьымрэ жыгыпсыр щрафым, бжьэ цIыкIу хъухэри лъэтэжащ. Жыгыщхьэм зэрызехьэу къыщхьэщыхьа бжьэ къомым ахэри яхэзэрыхьыжри ежьэжащ…
Жылэтеж Сэлэдин.
Псалъэхэм я мыхьэнэр
Фэ фщIэрэ?
Унаплъэ. Нысашэм епха хабзэу адыгэхэм яIащ. ЩIалэм щхьэгъусэу къишэну мурад зыхуищIа хъыджэбзым лъыхъу хуигъэкIуа нэужь, адрей лъэныкъуэм цIыхухъуитI-щы къикIырти, щауэм и унагъуэр, унэ-лъапсэр зрагъэлъагъурт. Ахэр кIуэжырти, здэщыIам я псэукIэр, я дуней тетыкIэр зыхуэдэр хъыджэбзым и адэ-анэм, и Iыхьлы-благъэхэм жраIэжырт. Абы иужькIэт я пхъум къылъыхъуам ар иратынуми ирамытынуми и унафэр щащIыр. Апхуэдэу щIалэм и псэукIэр, и IуэхущIафэр зрагъэлъагъуну кIуэхэм «унаплъэкIэ» еджэу щытащ.
ЦIыхухэр зэкIэлъыкIуэныр нэхъ тынш, езыхэри нэхъ зэрыщIа хъуа нэужь хабзэр кIуэдыжащ.
Унэ къурмэн (унэхэсэ къурмэн). Лэжьыгъэм, зэдэIэпыкъуныгъэм епха хабзэщ. Адыгэхэм унэ, лъапсэ ящIыну къыщрагъажьэкIэ, ягъэзащIэу щыта хабзэщ. Апхуэдэхэм и деж шыгъупIастэ къащтэрти, япэ бжэгъур хатIа нэужь, гупым и нэхъыжьыр ягъэхъуахъуэрт, шхыным хэIэбэхэрти, адэкIэ лэжьыгъэм къыпащэрт.
Унэидзыхьэ. Фыз къэшэным ехьэлIауэ япэм щыIа хабзэхэм ящыщщ. ЩIалэм фыз къэшэным залымыгъэ хилъхьэмэ, ар унэидзыхьэу аращ. Унэидзыхьэр зэмылIэужьыгъуэ зыбжанэу егуэш:
1. Хъыджэбзыр хуейми-хуэмейми емыупщIу залымыгъэкIэ ар щIалэм къихьу.
2. ЩIалэри хъыджэбзри арэзыуэ, ауэ хъыджэбзым и адэ-анэмрэ и Iыхьлыхэм-рэ хуэмейуэ; хъыджэбзым ищIэу щIалэм ихьу.
3. Хъыджэбзыр хуэмейуэ, ауэ и адэ-анэм яфIэфIу, щIалэм пщащэр ихьу.
Хабзэр ди зэманым кIуэдыжащ.
Унэимыхьэ-хьэдэимых. ЦIыхухэм я зэхущытыкIэм, адыгэхэм я тезыр телъхьэкIэм епха хабзэм зэреджэщ. Мыпхуэдэ тезырыр къыщагъэсэбэпу щытар лъыкIэ зэбий лъэпкъитIыр зрагъэкIужыну нэхъыжьхэр яужь ихьэрэ, зы лъэныкъуэм ар имыда нэужьт. ЕкIужыну зымыдэ лъэпкъым «унэимыхьэ-хьэдэимых» хабзэмкIэ бгъэдыхьэну жылэм унафэ ищIырт. Абы ипкъ иткIэ, жыIэмыдаIуэ лъэпкъым гуфIэгъуэ иIэми, нэщхъеягъуэ хэхуэми, адрейхэр кIуэртэкъым.
Мы хабзэр къагъэсэбэпырт лей зезы-хьэ, щIэпхъаджащIэ, дыгъу къызыхэкI унагъуэхэми ехьэлIауэ. ЦIыхухэм Iумпэм укъащIыным нэхъ Iей зэрыщымыIэм жылэдэсхэр зэтриIыгъэрт къуаншагъэ ямылэжьу.
Унэишэ. Нысэ къашэрэ зы тхьэмахуэ-тIу хуэдиз дэкIа иужь, махуэ гуэрым нысащIэр гуащэм и деж щIашэри ахэр зэтрагъэхьэ. Абы и ужькIэ гуащэмрэ нысащIэмрэ зызыщамыдзейуэ зэхуэзэну хуит мэхъу. А Iуэхугъуэм «унэишэкIэ» йоджэ.
НысащIэр гуащэм деж щIаша иужь, цIыхубз нэхъыжьыр махъсымэ фалъэм техъуэхъухьрэ ар адрей псоми къекIуэкIыу ирафу япэм щытащ. Хабзэр иджыри щыIэщ.
Унэихьэж. Зэныбжьэгъуу, зэкIэлъыкIуэу щытахэр зыгуэркIэ зэщыIеяуэ е бий зэхуэхъурэ зыкъомрэ зэлъимыхьэжу щытауэ зрагъэкIужа иужь, къуаншагъэ зыбгъэдэлъам лей зылъысар ишэрти и унагъуэм щигъэхьэщIэрт, ефэ-ешхэ хуищIырт. Абы и ужькIэ зызэщамыдзейуэ зэкIэлъыкIуэн щIадзэжырт. А хабзэм «унэихьэжкIэ» еджэрт. Хабзэр кIуэдыжащ.
Думэн Хьэсэн.
Псалъэзэблэдз
ЕкIуэкIыу:1. … сабэр дрепхъей. 4. … Iурыгъэлъэда хуэдэ. 8. Псы Iуфэ мывалъэ-пшахъуалъэ. 9. Ди гъунэгъуу псэу лъэпкъ. 10. Унагъуэм къахуеблэгъа хьэщIэ лъапIэм …-къубгъан къащтэри зрагъэтхьэ-щIащ. 11. Iугъуэ куэдрэ щIихумэ, ар кIэрещIэ. 13. … имытмэ, лъакъуэм и мыгъуагъэщ. 16. Лым трищIэ пшэрыпIэ. 17. Къэбэрдей тхакIуэ, усакIуэ; литературэм, тхэным дихьэх ныбжьыщIэхэм я ущиякIуэ. 18. ЩIы къиуда. 20. Къуэш … нэхърэ ныбжьэгъуфI. 22. Щхьэхуимыту яIыгъ цIыху. 23. … зэуар аркъэным щощтэ. 24. Лы тыкъыр. 27. Бдзэжьей лIэужьыгъуэ. 28. Уафэ лъащIэм къыщызыджэдыхь «бжьэхуц» гуартэ. 30. Псы зракIэ е нащэфIэIу куэд зэхэзылъхьэ унагъуэм къигъэсэбэп кумбыгъэшхуэ. 32. Пасэрей адыгэ хъыбарегъащIэ. 35. Шыуанышхуэ. 37. КъурIэным и зы пычыгъуэ. 38. Iэпслъэпс. 39. Сымаджэм … куэд кърагъэщэхуащ. 41. Кавказ Ищхъэрэм щыпсэу лъэпкъ. Ди республикэми абы щыщ щэ бжыгъэхэр исщ. 43. МыIэрысэ …, е плъыжьыфэ. 44. Къэбэрдей-Балъкъэр музтеатрым и уэрэджыIакIуэ, Урысей Федерацэм щIыхь зиIэ и артист.
Къехыу:2. Гъуэгум … къутахуэ телъщ. 3. Iуданэм и «ныбжьэгъу». 4. Дзыбэ … 5. ХьэщIэ ныбаблэм Iэнэм къыхутралъхьар … хуэхъуакъым, иригъэмэрэкIуэхащ. 6. Унагъуэр зыхуей хуэзыгъэзэну зи пщэрылъ цIыхубз. 7. ЦIыхум и лъэгум щыщу щызекIуэкIэ щIым емыIусэр. 11. ЦIыхубз щыгъын. 12. ТхакIуэ цIэрыIуэ Нало Заур и япэ IэщIагъэу щытар. 14. … и губжьыр кхъуэм щехьэ. 15. Пхъэщхьэмыщхьэ гуащIэ цIыкIу. 17. Муслъымэн лъэпкъышхуэ. 19. Пхъэщхьэмыщхьэ. 21. Махъсымэм и щIэтIысыкI. 25. Гуащэм и гуащэж. 26. ЗекIуэ ежьа, губгъуэ щIыIэжьым къина нарт шу гупыр хэт къезыгъэлар? 29. Шхынхэдзэ. 31. ЦIыху залым, ткIий, IэубыдыпIэншэ. 33. Адыгэ бзылъхугъэ уэрэджыIакIуэ Iэзэ … ФатIимэ. 34. Гъавэ къэкIыгъэ. 36. Пщэдджыжь нэмэзым къуэкIыпIэмкIэ къыщищI плъыжьыгъэ. 37. Дзэм къулыкъу щызыщIэ щIалэ. 40. ГуфIэгъуэ Iэнэм щыжаIэ псалъэ дыгъэл. 42. Псыщхьэ тещтыкIа.
Зэхэзылъхьар Мыз Ахьмэдщ.
Мазаем и 4-м ди газетым тета псалъэзэблэдзым и жэуапхэр:
ЕкIуэкIыу:1. Умэ. 3. Бжы. 5. Гъубж. 8. Гъудэ. 10. Псыхьэлыгъуэ. 11. Къамэ. 12. Бгъэ. 13. Гъубжэ. 14. Хъы. 17. Шэ. 18. Къауц.19. Лъэмб. 24. Мыхъур. 25. Тхыдэ. 26. Залэ. 27. Удын. 29. Хьэсэн. 31. Деур. 33. Шылэ. 34. Къуныжь. 36. Уэ. 38. Шху. 39. Лэкъум. 41. Лъей. 42. Делэ. 43. Псалъалэщи. 44. Сэху. 45. Бзу. 46. Къурш. 47. Бру.
Къехыу:2. Мастэ. 4. Жагъуэгъу. 6. Балъкъыз. 7. Iэбгъэ. 9. Духьэшы. 15. Журт. 16. Хьэсэ. 18. Къыр. 20. Без. 21. Умыуб. 22. Шыпсэ. 23. Хьэкъурт. 28. Ныш. 29. Хьэлэ. 30. Нанэ. 31. Дыжь. 32. Мэлищэ. 35. Ашэмэз. 37. Медан. 40. Мысыр. 42. Дыщэр.
